**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**zákon**

z ... 2013,

**ktorým sa mení a dopĺňa zákon Národnej rady Slovenskej republiky**

**č. 138/2010 Z. z. o lesnom reprodukčnom materiáli v znení zákona č. 49/2011 Z. z.**

Národná rada Slovenskej republiky sa uzniesla na tomto zákone:

**Čl. I**

Zákon Národnej rady Slovenskej republiky č. 138/2010 Z. z. o lesnom reprodukčnom materiáli v znení zákona č. 49/2011 Z.z. sa mení a dopĺňa takto:

V § 2 písmeno x) znie:

„x) odberom lesného reprodukčného materiálu (ďalej len „odber“) získavanie lesného reprodukčného materiálu zo zdroja lesného reprodukčného materiálu, najmä zbieranie opadaných semien alebo semennej suroviny, trhanie, striasanie, sklepávanie, ošľahávanie, sťahovanie semien alebo semennej suroviny, vyťahovanie semenáčikov z prirodzeného zmladenia a odoberanie častí rastlín na vegetatívne množenie“.

2. V § 5 ods. 2 znie:

„(2) Ochranu genetických zdrojov lesných drevín podľa odseku 1 vykonáva správca zdroja a orgán štátnej odbornej kontroly lesného reprodukčného materiálu, ktorým je právnická osoba zriadená ministerstvom alebo jej organizačný útvar (ďalej len „kontrola lesného reprodukčného materiálu“)“. Slová „centrum“ vo všetkých tvaroch sa v celom texte zákona nahrádzajú slovami „kontrola lesného reprodukčného materiálu“ v príslušnom tvare.

3. V § 8 ods. 16 sa na konci dopĺňa bodkočiarka a slová „v prípade semenných zdrojov zmeny oznamuje fyzická osoba alebo právnická osoba, ktorá mala na uznaní zdroja záujem“.

4. V § 24 ods. 2 písmeno d) znie:

„d) posudzuje návrh na zriadenie a projekt obhospodarovania génovej základne alebo semenného porastu“.

5. V § 24 ods. 2 písm. j) sa slovo „a“ nahrádza čiarkou a na konci sa dopĺňajú slová „a na vertikálny prenos lesného reprodukčného materiálu v súlade s podmienkami ustanovenými vo všeobecne záväznom právnom predpise vydanom podľa § 30 písm. l)“.

6. V § 24 ods. 2 písm. k) sa za slová „delením oddielov,“ vkladajú slová „alebo ktorý je predmetom obchodnej výmeny alebo vývozu“.

7. V prílohe č. 5 časti A. sa za slová „(pre JD - stredoslovenská oblasť)“ vkladá bodkočiarka a slová „pre lesné dreviny, u ktorých nie sú semenárske oblasti určené sa uvádza číslo 1 a v prípade zdroja lesnej dreviny, ktorej pôvod nie je z uznaného zdroja z územia Slovenskej republiky sa uvádza číslo 5“.

8. V prílohe č. 6 sa slovo „sadu“ nahrádza slovom „porastu“.

9. Príloha č. 6 sa na konci dopĺňa riadkom, ktorý znie:

 „Pre **semenné zdroje** sa primerane použijú tabuľky pre uznané porasty alebo výberové stromy; údaje o lesnom hospodárskom celku, lesnom celku a jednotke priestorového rozdelenia lesa sa nevypĺňajú. Zároveň sa uvedú aj identifikačné údaje fyzickej osoby alebo právnickej osoby, ktorá mala na uznaní zdroja záujem“.

**Čl. II**

Tento zákon nadobúda účinnosť 1. apríla 2013.